GUNKUL ดีด 3% รับข่าวจับมือพันธมิตร พัฒนากัญชง-กัญชา หนุนรายได้ปีนี้โต 15%
GUNKUL ดีด 3% รับข่าวผนึก “ห้องปฏิบัติการกลาง” พัฒนาคุณภาพกัญชง-กัญชา เพื่อยกระดับมาตรฐานผลิตภัณฑ์ จับตารายได้ปีนี้โต 15%
GUNKUL ดีด 3% รับข่าวผนึก “ห้องปฏิบัติการกลาง” พัฒนาคุณภาพกัญชง-กัญชา เพื่อยกระดับมาตรฐานผลิตภัณฑ์ จับตารายได้ปีนี้โต 15%
23 พ.ค. 2565

ผู้สื่อข่าวรายงานว่าวันนี้ (23 พ.ค. 2565) ราคาหุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL ณ เวลา 14:44 น. อยู่ที่ระดับ 5.40 บาท เพิ่มขึ้น 0.15 บาท หรือ 2.86% โดยทำจุดสูงสุดที่ 5.40 บาท และทำจุดต่ำสุดที่ 5.25 บาท ด้วยมูลค่าการซื้อขาย 195.98 ล้านบาท

โดย นายโศภชา ดำรงปิยวุฒิ์ ประธานกรรมการบริหาร และดร.สมบูรณ์ เอื้ออัชฌาสัย ประธานเจ้าหน้าที่บริหาร GUNKUL พร้อมด้วย นายธนารัตน์ จิตต์พายัพ กรรมการผู้จัดการ  บริษัท ทีเอชซีจี กรุ๊ป จำกัด และ นายชาคริต เทียบเธียรรัตน์ กรรมการผู้อำนวยการ บริษัท ห้องปฏิบัติการกลาง (ประเทศไทย) จำกัด (Central Lab Thai) ร่วมลงนามบันทึกข้อตกลงความร่วมมือ (MOU) การพัฒนาและควบคุมคุณภาพพืชสมุนไพร กัญชา กัญชง รวมทั้งวัตถุดิบและผลิตภัณฑ์แปรรูป เพื่อยกระดับมาตรฐานผลิตภัณฑ์ ถือเป็นการส่งเสริมการใช้พืชสมุนไพร เพื่อสุขภาพของคนไทย
อย่างไรก็ดีบริษัทฯ มีเป้าหมายการเติบโตทั้งด้านธุรกิจพลังงานทดแทน ธุรกิจผลิตและจำหน่ายอุปกรณ์ไฟฟ้า ธุรกิจด้านการบริการก่อสร้างครบวงจร ทั้งนี้บริษัทฯ ยังคงเป้าหมายการเติบโตในปี 2565 ไม่ต่ำกว่าร้อยละ 15 ซึ่งเป็นการเติบโตต่อเนื่องกว่า 11 ปีของบริษัทฯ (นับตั้งแต่เข้าจดทะเบียนในตลาดหลักทรัพย์แห่งประเทศไทย)